b'\n_START_ARTICLE_\nPrimer ferrocarril transcontinental dels Estats Units\n_START_PARAGRAPH_\nEl Primer ferrocarril transcontinental dels Estats Units fou una l\xc3\xadnia de ferrocarril, constru\xc3\xafda entre 1863 i 1869 per les companyies Central Pacific i Union Pacific, que connect\xc3\xa0 Council Bluffs (Iowa) i Omaha (Nebraska) amb Sacramento (Calif\xc3\xb2rnia) i l\'Oce\xc3\xa0 Pac\xc3\xadfic a Oakland (Calif\xc3\xb2rnia). Enlla\xc3\xa7ant amb la xarxa ferrovi\xc3\xa0ria existent a l\'est va connectar, de fet, la costa de l\'Oce\xc3\xa0 Atl\xc3\xa0ntic amb la del Pac\xc3\xadfic per primera vegada amb ferrocarril. La l\xc3\xadnia s\'anomenava popularment Overland Route i va estar en servei fins a la fi de l\'any 1962. Posada en servei el 10 de maig de 1869 amb la col\xc2\xb7locaci\xc3\xb3 del simb\xc3\xb2lic "darrer clau" (conegut com el golden spike) a Promontory (Utah), aquesta ruta establ\xc3\xad un sistema de transport mecanitzat transcontinental que revolucion\xc3\xa0 la demografia i l\'economia del Far West dels Estats Units.'